**Önk/75-8/2021.**

**J e g y z ő k ö n y v**

Készült a Csongrád Városi Önkormányzat Képviselő-testületének **2021. október 28-án** *(csütörtökön),* **09.00 órai**kezdettel megtartott **8.** (rendes) nyilvános üléséről.

**Az ülés helye:** a Városháza díszterme

**Jelen vannak:** Bedő Tamás polgármester, Cseri Gábor alpolgármester, Gyovai Gáspár alpolgármester, Dr. Kádár László Levente, Gyovai Zsolt, Laczkó Zsolt, Máté Attila, Murányi László, Nagypál Sándor, Dr. Somogyi Árpád, Dr. Törőcsik Attila ***összesen 11-en,***

Dr. Juhász László jegyző, Kruppa István, a gazdálkodási iroda vezetője, Vinczéné Dudás Katalin, a Szociális és Lakásügyi Iroda vezetője, Sebők Borbála a Szociális és Lakásügyi Iroda munkatársa, Varga Júliusa, városi főépítész

Dr. Szubally Brúnó, a Csongrádi Járási Hivatal vezetője, Kun József r. alezredes Városi rendőrkapitány, Kajtár István c.tű. alezredes, a Csongrádi Hivatásos Tűzoltóság parancsnoka

Komlósi Mihály, a Városellátó Intézmény vezetője, Tóth Irén, a Dr. Szarka Ödön Egyesített Egészségügyi és Szociális Intézmény igazgatója, az Egészségügyi és Szociális Bizottság nem képviselő tagja, Lantos Sándor, a Csongrádi Közmű Szolgáltató Kft. ügyvezető igazgatója, Petrityné Zsótér Erika, a Kozmutcza Flóra Általános Iskola és Szakiskola Csongrádi Tagintézménye tagintézmény-vezetője

Almási Mariann, az Oktatási, Művelődési, Vallási és Sport Bizottság nem képviselő tagja, Rostáné Hajdú Erzsébet, az Oktatási, Művelődési, Vallási és Sport Bizottság nem képviselő tagja

Koszorú Lajos a Város-Teampanon Kft. munkatársa

**Napirend előtt:**

1./ Bedő Tamás polgármester: Köszönti a megjelent képviselőket, valamint a meghívott vendégeket. Megállapítja, hogy az ülés határozatképes, mert a képviselő-testület 10 tagja jelen van. Dr. Somogyi Árpád képviselő bejelentette, hogy késni fog az ülésről.

**2.** Bedő Tamás polgármester: A mai ülés napirendjét a kiküldött meghívó szerint, azzal a módosítással bocsátja szavazásra, hogy:

***- sürgősségi indítványt*** tesz a ***9-es számú*** „***Általános iskolai körzetek kialakításával kapcsolatos vélemény***” tárgyú előterjesztés megtárgyalására.

A Képviselő-testület egyhangúlag, vagyis 10 igen szavazattal ***elfogadja*** a sürgősségi indítványt.

* ***indítványozza***, hogy az 1-es számú és a 9-es számú napirendet egymás után tárgyalja meg a Képviselő-testület.

A Képviselő-testület egyhangúlag, vagyis 10 igen szavazattal ***elfogadja*** az indítványt.

Bedő Tamás: Szavazásra bocsátja a napirend elfogadását.

A Képviselő-testület egyhangúlag, vagyis 10 igen szavazattal a következő határozatot hozza:

**117/2021. (X. 28.) önkormányzati**

H a t á r o z a t

Csongrád Városi Önkormányzat Képviselő-testülete a **2021. október 28-ai** ülésének napirendjét a következők szerint állapítja meg:

**1.** A Hódmezővásárhelyi Tankerületi Központ tájékoztatása a fenntartásában lévő intézményeiről

**9.** Általános iskolai körzetek kialakításával kapcsolatos vélemény

**2**. Csongrád Város Településfejlesztési Koncepciója

**3.** 2021. évi költségvetés III. negyedéves előirányzat-módosítása

**4.** Javaslat Csongrád Város Drogellenes Stratégiájának elfogadására

**5.** Hozzájárulás a III. sz. fogorvosi körzet praxis jogának átadásához.

**6.** Hozzájárulás a III. sz. fogorvosi körzet praxisjogának átruházásához Dr. Makra Imre fogszakorvos részére

**7.** Elvi döntés a távhőszolgáltatást érintő változások rendeletben történő szabályozásának előkészítéséről

**8.** Tájékoztatás a lejárt határidejű határozatok végrehajtásáról

**Zárt ülés:**

**Z/1.** Javaslat Szociális Díj adományozására

**Z/2.** A Pure Music Kft. kérelme üzemeltetési díj részbeni elengedésére

Bedő Tamás: Gyovai Zsolt képviselő jelezte, hogy napirend előtt, „Mindenszentek” és Murányi László képviselő „Csongrádért” témában hozzá kíván szólni.

Gyovai Zsolt: Mindenszentek címet adott a napirend előtti felszólalásának. Hétvégén nagyon sokan fogják tiszteletüket tenni a temetőkben, szeretteikre virágokat és koszorúkat fognak tenni. A temetői kapukra a napokra kikerült egy „behajtani tilos tábla” illetve még az is, hogy csak mozgáskorlátozott igazolvánnyal lehet behajtani. Megkéri polgármester urat, hogy segítsen abban, hogy a Városellátó Intézmény vonja vissza ezeket a táblákat. Kevés idősembernek van mozgáskorlátozott igazolványa.

Nem zárhatják ki azokat az embereket, akik nem rendelkeznek papírral.

Megköszöni a Városellátó Intézmény munkáját, hogy az ünnepekre szépen kitakarították a temető környékét.

Gyovai Gáspár: A tegnapi napon megegyeztek Komlósi Mihály igazgató úrral. A rendelet szerint valóban nem lehet behajtani, de életszerű behajtást kell gyakorolni. Ez azt jelenti, hogy ha valaki idős, nehezen mozgó személyt szeretne bevinni, azt be fogják engedni. Felhívja a figyelmet arra, hogy próbálják meg az utakat szabadon hagyni, hogy ne alakuljon ki forgalmi akadály.

Gyovai Zsolt: Az ülés előtt kiment a temetőbe, még mindig ott van a tábla. Véleménye szerint eddig sem volt semmilyen probléma a közlekedéssel. Megköszöni a rendőrök, polgárőrök munkáját.

Bedő Tamás: Nem az a baj, hogy a tábla még kint van, hanem az, hogy nem áll ott senki, aki az ajtót kinyitná, ha az arra jogosultnak kellene bemenni.

Murányi László: Polgármester úr bejelentette az ünnepi testületi ülésen, hogy Dr. Somogyi Árpád Pro-Sanitate elismerést kapott. A testület nevében is megköszöni Dr. Somogyi Árpád képviselőnek azt az elvégzett munkát, amit ebben a nehéz helyzetben tett. A város büszke lehet rá, hogy egy ilyen elismerésben részesült.

Egyik hétvégén egészségnapot tartottak a Dr. Szarka Ödön Rendelőintézetben. Nem gondolta azt, hogy ekkora szervezettséggel, ekkora tömeg lesz ezen a napon és mindenki tudta a dolgát. Külön megköszöni azt a kis ünnepséget, melynek keretében Dr. Kása Zoltán emlékére egy bronztáblát avattak fel. Külön megköszöni Tót Irén intézményvezető munkáját.

Bedő Tamás: Csongrádon is sajnos nő a koronavírusos megbetegedések esetszáma és ki kell emelni az oltás fontosságát. A maszk viselése is egyre inkább ajánlott. Most még nem tudják azt, hogy milyen intézkedések kerülnek meghatározásra, de vannak már olyan példák, ahol a maszkhasználatot egyes önkormányzatok, saját intézményeikben megkövetelik. Fontos lenne az, hogy aki még nem oltatta be magát az vegye fel az oltást, akár a harmadikat is. Ő maga is fel fogja venni a harmadik oltást. Az legyen intő jel, hogy az intenzív osztályokon fekvők döntő része, 40-60 év közötti oltatlan emberek. Ez a delta variáns már gyorsabban terjed, jobban fertőz. A csongrádi számok még nem olyan rosszak, de azt tudják, hogy ennél még több Koronavírusos fertőzött van, hiszen a nem tünetesnél adott esetben ez fel sem tűnhet. Nem kötelező a maszkviselés, de zárt terekben nem árt, ha hordjuk. Kér mindenkit, hogy aki teheti, vegye fel az oltást.

**1. A Hódmezővásárhelyi Tankerületi Központ tájékoztatás a fenntartásában lévő intézményeiről.**

**Bizottsági vélemények:**

Laczkó Zsolt az oktatási, művelődési, sport és vallási bizottság tagja – az elnök távollétében - elmondja, hogy a bizottság egyhangúlag elfogadásra javasolja a tájékoztatást.

Nagypál Sándor az egészségügyi és szociális bizottság tagja – az elnök távollétében - elmondja, hogy a bizottság egyhangúlag elfogadásra javasolja a tájékoztatást.

Murányi László a városgazdasági, ügyrendi és összeférhetetlenségi bizottság elnöke elmondja, hogy bizottsági ülésen nem képviselte senki sem az előterjesztést. A csongrádi gyerekekről van szó, nem foglalkoznak vele. Ez megalázó. Nem is érti azt, hogy miért tárgyalja a testület ezt az anyagot. Mindig megkérdezte, hogy mennyit költenek egy csongrádi, egy vásárhelyi, vagy egy szentesi gyerekre? Szeretett volna többet tudni a szakkörökről is. A táblázatba, amibe betették az ez évi adatokat, miért nem tették oda, hogy mely adatok voltak 2019-ben, 2020-ban stb. Így, tudtak volna az előző évekhez viszonyítani. Kérdezett volna a fejlesztésekről is. Szeretett volna egy forintos kimutatást látni a költségvetésről. Ezt az anyagot, így nem tudja elfogadni. A bizottsági ülésen sem kapott választ a kérdéseire. Cseri Gábor alpolgármester úr, amit tudott megválaszolt, de nem az ő kompetenciája.

Javasolja, hogy vegyék le napirendről ezt az előterjesztést. A bizottság tárgyalásra javasolta az anyagot.

Bedő Tamás: Tankerületi igazgató asszony korábban jelezte, hogy nem tud részt venni sem bizottsági, sem testületi ülésen. Elvileg úgy volt, hogy az intézményvezető fogja a testületi ülésen képviselni az előterjesztést. Bizottsági ülésen megjelent Gyöngyi Alexandra intézményvezető. Ettől függetlenül az, hogy egy makói, csongrádi vagy szentesi gyerekre mennyit költenek, az nem ide tartozik. A megkeresés arról szólt, hogy a csongrádi iskolák működéséről számoljanak be. Nem kell ide 100 oldalas anyag, mint korábban, elég 5 oldal is. Véleménye szerint Murányi képviselő úr pontosan tudhatja, hogy mennyit költenek a csongrádi gyerekekre, hiszen a körzetében is vannak felújítások pl. a Széchenyi István iskolában fűtésrendszer és elektromos hálózat. Az Ének-Zenei iskola felújítása még húzódik. Az önkormányzat adott helyett 6 osztálynak, addig még a felújítás befejeződik. A Gimnáziumban történő felújításokhoz egy rendkívüli elem is bejött, az első emeleti leánymosdó alatti födémszerkezet cseréje. Gyakorlatilag ez életveszélyes állapotba került. Erre is a tankerület szerzett támogatást. A korábbi években 30-35 millió Ft összegben költöttek tankerületi iskolákra, ebben az időszakban jelenleg 140 millió Ft értékben folyik felújítás. Az önkormányzat, mint tulajdonos természetesen minden esetben megadta a hozzájárulását. Úgy gondolja, hogy azzal is a csongrádi iskolák lesznek többek, jobbak. Az elektromos hálózat, fűtés és a gimnáziumnál a födémcsere meg fog tudni valósulni.

Cseri Gábor: Nincs felhatalmazva arra, hogy válaszoljon a kérdésekre. Polgármester úr a beruházások kiegészítésére helytállóan reagált. Minden építezés az ütem szerint halad. Bizottsági ülésen felmerült a gyerekek úszás oktatása is. Az Oktatási Bizottság ülésén ott volt Gyöngy Alexandra igazgató asszony is és Kiss Attila igazgató úr is. Elmondták, hogy pl. az úszás tekintetében is a következő fél évben fognak menni a gyerekek. Az előírtaknak, a saját szabályzatuknak megfelelően is fogják igényben venni az úszás oktatást.

Murányi László: Egy olyan témáról beszélnek, amiben mindenki érintett valamilyen szinten. Körülbelül húsz éve, minden testületi ülésre eljöttek az intézményvezetők. Teljesen mindegy volt, hogy mi volt a téma, de a városról szólt. Azóta azt tapasztalja, hogy a rendőrkapitány úr, a tűzoltó parancsnok úr mindig eljön, és még a két külsős bizottsági tag. Egyszer az asztalra kellene csapni, hogy ez így nem jó, a holnapról van szó. A bizottsági ülésen előfordult, hogy Tóth Irén nem tudott eljönni, de ott volt a helyettese és ő minden kérdésre tudott válaszolni. Elhiszi a fejlesztéseket, hiszen látja őket, de el kellene gondolkodni a dolgokon.

Bedő Tamás: Vannak intézmények még, amelyek az önkormányzat irányítása alatt működnek és egyre több, ami nem. Ettől függetlenül a tulajdonosi jogokat az önkormányzat gyakorolja. Az tény, hogy a födémcserét sem egyedül a tankerületnek kellett volna állnia, de a Pénzügyiminisztérium támogatásával ők valósítják meg. Ilyen még az elektromos hálózat rekonstrukciója, vagy a fűtés. Természetesen ezeket a kérdéseket a tankerületi igazgató asszonynak továbbítani fogják, aki korábban jelezte, hogy szeretne találkozni a Képviselő-testülettel. Nem biztos, hogy egy rendes testületi ülés keretében, de nyitottak arra, hogy egy tájékoztatást adjanak a Csongrádon folyó oktatásról. Vagy egy olyan intézményvezető, aki jelezte, hogy családi okok miatt nem tud részt venni az ülésen.

Szavazásra bocsátja Murányi László képviselő módosító indítványát, miszerint vegyék le napirendről az előterjesztést.

A Képviselő-testület 2 igen, 8 nem szavazat és 0 tartózkodás mellett ***nem fogadja el a*** módosító indítványt.

Bedő Tamás: Szavazásra bocsátja a beterjesztett határozati javaslatot.

A Képviselő-testület 7 igen, 1 nem szavazat és 2 tartózkodás mellett a következő határozatot hozza:

**118/2021. (X.28.) önkormányzati**

Önk/79-2/2021.

H a t á r o z a t

Csongrád Városi Önkormányzat Képviselő-testülete megtárgyalta a „A Hódmezővásárhelyi Tankerületi Központ tájékoztatás a fenntartásában lévő intézményeiről” című előterjesztést és azt elfogadta.

Erről jegyzőkönyvi kivonaton értesítést kap:

1. Képviselő-testület tagjai
2. Cseri Gábor alpolgármester és általa:
3. érintettek

**9. Általános iskolai körzetek kialakításával kapcsolatos vélemény**

Bedő Tamás: Az előterjesztés 1-es számú mellékletében javításra került, hogy a Nagyboldogasszony Katolikus Általános Iskola felvételi körzetében a Halmozottan Hátrányos Helyzetű tanulók aránya **0,34%.**

**Bizottsági vélemények:**

Laczkó Zsolt az oktatási, művelődési és vallási bizottság tagja – az elnök távollétében - elmondja, hogy a bizottság egyhangúlag elfogadásra javasolja az előterjesztést.

Nagypál Sándor az egészségügyi és szociális bizottság tagja – az elnök távollétében – elmondja, hogy a bizottság egyhangúlag elfogadásra javasolja a beterjesztett határozati javaslatot.

Murányi László a városgazdasági, ügyrendi és összeférhetetlenségi bizottság elnöke elmondja, hogy a bizottság egyhangúlag elfogadásra javasolja a beterjesztett határozati javaslatot.

*Kérdés, vélemény nem hangzott el.*

Bedő Tamás: Szavazásra bocsátja a beterjesztett határozati javaslat elfogadását.

A Képviselő-testület egyhangúlag, vagyis 10 igen szavazat mellett a következő határozatot hozza:

**119/2021. (X.28.) önkormányzati**

Szo/558-3/2021.

H a t á r o z a t

Csongrád Városi Önkormányzat Képviselő- testülete megtárgyalta az „*Általános iskolai körzetek kialakításával kapcsolatos vélemény*” című előterjesztését és az alábbi döntést hozza:

1. A Képviselő- testület elfogadja az általános iskolai körzetek kialakításával kapcsolatos véleményét a határozat 1. számú melléklete szerinti tartalommal.
2. A Képviselő- testület felkéri a jegyzőt, hogy a véleményt küldje meg a Hódmezővásárhelyi Tankerületi Központ részére

Felelős: Dr. Juhász László, jegyző

Határidő: azonnal

Erről jegyzőkönyvi kivonaton értesítést kap:

1. Képviselő- testület tagjai
2. Jegyzői Iroda és általa:

Hódmezővásárhelyi Tankerületi Központ

1. sz. melléklet a 119/2021 (X.28.) önkormányzati határozathoz

**Általános iskolai körzetek kialakításával kapcsolatos vélemény**

Csongrád Városi Önkormányzat Képviselő- testülete az általános iskolai körzethatárokkal kapcsolatban véleményét az alábbiak szerint alakította ki:

A hatályos jogszabályok értelmében jelenleg a **hátrányos helyzetű tanulók aránya** szerinti egyenletességre kell törekedni az egyes intézményekben.

**Hátrányos helyzetű tanulók** aránya az általános iskolák felvételi körzetében intézményenként:

Csongrád és Térsége Széchenyi István Általános Iskola: 3,4% (12 fő)

Csongrád és Térsége Általános Iskola Piroskavárosi Általános Iskola: 1,4 % (4 fő)

Csongrád és Térsége Általános Iskola Galli János Általános Iskolája: 0,4 % (2 fő)

Csongrád és Térsége Általános Iskola Bokrosi Általános Iskolája: 0 % (0 fő)

**Halmozottan hátrányos helyzetű tanulók** aránya az általános iskolák felvételi körzetében intézményenként:

Csongrád és Térsége Széchenyi István Általános Iskola: 6,6% (23 fő)

Csongrád és Térsége Általános Iskola Piroskavárosi Általános Iskola: 3,1 % (9 fő)

Csongrád és Térsége Általános Iskola Galli János Általános Iskolája: 1,3 % (6 fő)

Csongrád és Térsége Általános Iskola Bokrosi Általános Iskolája: 6,2 % (4 fő)

A Nagyboldogasszony Katolikus Általános Iskola felvételi körzete (HHH tanulók aránya 0,34 %) és a Kozmutza Flóra Általános Iskola felvételi körzete (HHH tanulók aránya 0,86 %) vonatkozásában a város egészére fennáll a beiskolázási köre.

A jelenleg hatályos Csongrád város közigazgatási területén lévő általános iskolák körzethatárait Csongrád Város Képviselő- testülete a 160/2014. (IX.27.) önkormányzati határozattal elfogadta, a körzethatárok kialakítása a jogszabályoknak megfelel, így nem szükséges annak módosítása.

Csongrád, 2021. október 28.

Bedő Tamás

polgármester

* - -

**3. 2021. évi költségvetés III. negyedéves előirányzat-módosítása**

Bedő Tamás: 320 millió Ft a mai számlaegyenleg.

**Bizottsági vélemények:**

Murányi László a városgazdasági, ügyrendi és összeférhetetlenségi bizottság elnöke elmondja, hogy a bizottság egyhangúlag elfogadta az előterjesztést. Megköszöni polgármester úr tájékoztatását a SPAR üzlettel kapcsolatban. Talán két hét múlva kell megtörténnie az adásvételi tranzakciónak, ami 70 millió Ft-ról szól.

Bedő Tamás: Az önrész átutalásra került, a többi része, tehát a vételár 90 %-a november 30-ig kerül kifizetésre. Az önkormányzati ingatlanoknál bizonyos érték felett az államnak elővásárlási joga van, ameddig ez a nyilatkozattételi határidő le nem telik, nem lehet átutalni az összeget.

Nagypál Sándor az egészségügyi és szociális bizottság tagja – az elnök távollétében – elmondja, hogy a bizottság egyhangúlag elfogadásra javasolja a betervezett rendelet-tervezetet.

*Kérdés, vélemény nem hangzott el.*

Bedő Tamás: Szavazásra bocsátja a beterjesztett rendelet-tervezet elfogadását.

A Képviselő-testület egyhangúlag, vagyis 10 igen szavazat mellett a következő rendeletét alkotja meg:

**23/2021. (X.29.) önkormányzati**

Pü/42-1/2021.

R e n d e l e t

Csongrád Városi Önkormányzat Képviselő-testülete megalkotja a 23/2021. (X. 29.) önkormányzati rendeletét a ***„Csongrád Városi Önkormányzat 2021. évi költségéről és annak végrehajtásáról, a költségvetési gazdálkodás vitelének szabályairól”*** szóló 5/2021. (II.11.) önkormányzati rendelet módosításáról

Erről jegyzőkönyvi kivonaton értesítést kap:

1. A Képviselő-testület tagjai
2. Dr. Juhász László jegyző és általa:
3. érintettek

* - -

**4. Javaslat Csongrád Város Drogellenes Stratégiájának elfogadására.**

**Bizottsági vélemények:**

Murányi László a városgazdasági, ügyrendi és összeférhetetlenségi bizottság elnöke közli, hogy a bizottság egyhangúlag elfogadásra javasolja a beterjesztett határozati javaslatot. Külön megköszöni Sebők Borbála és a Szociális Iroda munkáját a stratégia elkészítéséért. Külön megköszöni rendőrkapitány úr munkáját, a bizottsági ülésen is aktívan hozzászólt a témához.

Laczkó Zsolt az oktatási, művelődési, sport és vallási bizottság tagja– az elnök távollétében – elmondja, hogy a bizottság egyhangúlag elfogadásra javasolja a beterjesztett határozati javaslatot.

Nagypál Sándor az egészségügyi és szociális bizottság tagja – az elnök távollétében – elmondja, hogy a bizottság egyhangúlag elfogadásra javasolja az előterjesztést.

*Kérdés, vélemény nem hangzott el.*

Gyovai Gáspár: Szegeden volt ezzel kapcsolatban egy értekezlet. Tudják, hogy jelen van ez a probléma, de nem beszélnek róla eleget. Nagyon nehéz megtalálni azt a sémát, hogy mi legyen a megoldás. A lényeg ennek a csoportnak, hogy a lakosság részéről is minél többen tudjanak bekapcsolódni. Ez akár intézményi, civil szervezeti vagy családi szinten is történhet. A legfontosabb dolog, hogy meg kell próbálni minél hamarabb felderíteni azt, hogy a fiataloknak milyen problémáik vannak és megszólítani őket. Magának az önkormányzatnak csak egy koordinációs szerepe van, szakmailag nem tudnak belefolyni. Szakmailag a rendőrség van felkészülve, illetve az egészségügyi intézmények tudnak segíteni elődadások tartásával. Sokat kell erről a témáról beszélni. Sok előadást kell tartani. Ki kell hangsúlyozni a társadalmi felelősséget, törődést, odafigyelést. Ez a lényege az egésznek. Több intézményvezető részéről is elhangzott, hogy fontosak a témával kapcsolatos programok. Ezek volnának azok az irányadók, hogy hogyan lehetne a lakosságot megszólítani. Bízik abban, hogy mindenki pozitívan áll hozzá és segítő szándékkal, akkor a munkacsoport munkájának meg lesz az eredménye.

*Kérdés, vélemény nem hangzott el.*

Bedő Tamás: Megköszöni Sebők Borbálának, a szociális iroda munkatársának az átfogó stratégia előkészítését. Bizottsági ülésen is elhangzott, hogy úgy érzik a képviselők, hogy ennek a munkacsoportnak lesz eredménye, mivel aktívak a benne résztvevők. Ez egy látens probléma, de a probléma itt van.

Szavazásra bocsátja a beterjesztett határozati javaslat elfogadását.

A Képviselő-testület egyhangúlag, vagyis 10 igen szavazat mellett a következő határozatot hozza:

**120/2021. (X.28.) önkormányzati**

Szo/914-36/2021.

H a t á r o z a t

Csongrád Városi Önkormányzat Képviselő-testülete a „Javaslat Csongrád Város Drogellenes Stratégiájának elfogadására” című előterjesztést megtárgyalta, és az alábbi döntést hozta:

1. A Képviselő- testület a melléklet szerinti Csongrád Város Drogellenes Stratégiát elfogadja.

Felelős: Bedő Tamás polgármester

Határidő: azonnal

1. Felkéri a Polgármestert, hogy a Kábítószerügyi Egyeztető Fórum munkájáról 2022. évtől kezdődően minden évben adjon számot.

Felelős: Bedő Tamás polgármester

Határidő: folyamatos

Bedő Tamás: Kéri, hogy a következő két előterjesztést egyben tárgyalja meg a testület, mivel a téma összekapcsolódik.

**5. Hozzájárulás a III. sz. fogorvosi praxis jogának átadásához.**

**6. Hozzájárulás a III. sz. fogorvosi körzet praxisjogának átruházásához Dr. Makra Imre fogszakorvos részére.**

**Bizottsági vélemények:**

Nagypál Sándor az egészségügyi és szociális bizottság tagja – az elnök távollétében – elmondja, hogy a bizottság egyhangúlag támogatja mindkét előterjesztést. A bizottság örömét fejezte ki, hogy a Dr. Makra Imre fogszakorvos Csongrádon kíván letelepedni.

Murányi László a városgazdasági, ügyrendi és összeférhetetlenségi bizottság elnöke elmondja, hogy minden levélnek ilyennek kellene lennie, mint amit Dr. Zoltán Teodóra írt polgármester úrnak a leendő utódjáról. Levelében javasolja Dr. Makra Imrét, mivel fiatal, ambiciózus, szerény. Megköszöni Dr. Zoltán Teodóra szavait, azt a 41 évet, amelyet ebben a praxisban dolgozott. A bizottság egyhangúlag elfogadásra javasolja a beterjesztett határozati javaslatot az 5. és 6. előterjesztésre vonatkozóan egyaránt.

Bedő Tamás: Kéri, hogy az 5-ös számú előterjesztés egészüljön ki azzal, hogy Csongrád Városi Önkormányzat Képviselő-testülete megköszöni Dr. Zoltán Teodóra elmúlt több, mint négy évtizedes munkáját.

Szavazásra bocsátja a kiegészített határozati javaslat elfogadását.

A Képviselő-testület egyhangúlag, vagyis 10 igen szavazat mellett a következő határozatot hozza:

**121/2021. (X.28.) önkormányzati**

REF/ 92-1 /2021.

H a t á r o z a t

Csongrád Városi Önkormányzat Képviselő-testülete megtárgyalta a „Hozzájárulás a III. sz. fogorvosi körzet praxisjogának átadásához” tárgyú előterjesztést és az alábbi döntést hozza:

1.) Csongrád Városi Önkormányzat tudomásul veszi a III. sz. fogorvosi körzet praxisjogának átadását 2022. január 01-vel.

2.) A Képviselő-testület felhívja Dr. Zoltán Teodóra fogszakorvos figyelmét az átadással kapcsolatos ügyintés alkalmával a folyamatos betegellátás zavartalan biztosítására, valamint a praxist átvevő új tulajdonos köteles lesz Csongrád Városi Önkormányzattal feladat - ellátási szerződést kötni.

*Felelős****:*** Dr. Zoltán Teodóra fogszakorvos

*Határidő*: azonnal

3.)Csongrád Városi Önkormányzat Képviselő-testülete valamennyi tagja a város lakossága nevében köszönetét fejezi ki Dr. Zoltán Teodóra fogszakorvos Csongrád város lakosságának egészségügyi ellátásban nyújtott több, mint négy évtizedes munkáját.

Erről jegyzőkönyvi kivonaton értesítést kap:

1. Képviselő-testület tagjai
2. Dr. Zoltán Teodóra fogszakorvos
3. Egészségügyi referens

Bedő Tamás: Szavazásra bocsátja a 6-os számú előterjesztést.

A Képviselő-testület egyhangúlag, vagyis 10 igen szavazat mellett a következő határozatot hozza:

**122/2021. (X.28.) önkormányzati**

Ref/93-1/2021.

H a t á r o z a t

Csongrád Városi Önkormányzat Képviselő-testülete megtárgyalta a *„*Hozzájárulás, a III. sz. fogorvosi körzet praxisjogának átruházáshoz Dr. Makra Imre fogszakorvos részére*”* tárgyú előterjesztést és az alábbi döntést hozza:

1. Csongrád Városi Önkormányzat hozzájárulását adja a III. sz. fogorvosi alapellátást biztosító praxis átadásához, Dr. Makra Imre fogszakorvos részére.

Dr. Zoltán Teodóra és Dr. Makra Imre között az átruházáshoz szükséges szerződések megkötése után, az új működtető köteles az egészségügyi alapellátást biztosító körzet működtetéséhez szükséges jogszabályi feltételeknek megfelelni, és abban teljes körűen eljárni.

***Felelős:*** Dr. Zoltán Teodóra fogszakorvos

Dr. Makra Imre fogszakorvos

***Határidő***: azonnal

1. Csongrád Városi Önkormányzat Képviselő-testülete felhívja Dr. Zoltán Teodóra fogszakorvos szíves figyelmét a széleskörű betegtájékoztatásra, valamint a folyamatos betegellátás biztosítására.

***Határidő:*** Folyamatos

***Felelős:*** Dr. Zoltán Teodóra

Erről jegyzőkönyvi kivonaton értesítést kap:

1. Képviselő-testület tagjai
2. Egészségügyi referens és általa az érintettek

**7. Elvi döntés a távhőszolgáltatást érintő változások rendeletben történő szabályozásának előkészítéséről**

Bedő Tamás: Valóban elvi döntésről van szó, a távhő szolgáltatást szabályozó rendeletekhez kíván igazodni az önkormányzat, amely a későbbiekben kerül beterjesztésre.

**Bizottsági vélemények:**

Murányi László a városgazdasági, ügyrendi és összeférhetetlenségi bizottság elnöke elmondja, hogy a bizottság egyhangúlag elfogadásra javasolja a beterjesztett határozati javaslatot.

*Kérdés, vélemény nem hangzott el.*

Bedő Tamás: Szavazásra bocsátja a beterjesztett határozati javaslat elfogadását.

A Képviselő-testület egyhangúlag, vagyis 10 igen szavazat mellett – minősített többséggel – a következő határozatot hozza:

**123/2021. (X.28.) önkormányzati**

Önk/120-2/2021

H a t á r o z a t

Csongrád Városi Önkormányzat Képviselő-testülete az *„Elvi döntés a távhőszolgáltatást érintő változások rendeletben történő szabályozásának előkészítéséről”* című előterjesztést megtárgyalta, és az alábbi döntést hozta:

1. A Képviselő-testület utasítja a jegyzőt, hogy vizsgálja felül a távhőszolgáltatásról szóló 2005. évi XVIII. tv. egyes rendelkezéseinek Csongrád város területén történő végrehajtásáról szóló 2/2006. (I.30.) Ökt. rendeletet, és a rendelet-tervezetet bocsássa véleményezésre a fogyasztóvédelmi hatóság és a felhasználói érdek-képviseletek felé.
2. A Képviselő-testület elvi hozzájárulását adja, hogy a távhőszolgáltatásról szóló 2005. évi XVIII. tv. egyes rendelkezéseinek Csongrád város területén történő végrehajtásáról szóló 2/2006. (I.30.) Ökt. rendelet kiegészítésre kerüljön az alábbiak szerint:

* A lejárt hitelességű vízmennyiség mérővel rendelkező felhasználók részére 6 m3/fő/hó átalányos vízdíjfogyasztás és melegítési díj kerüljön kiszámlázásra.
* A lépcsőházaknál felszerelt hőmennyiség mellékmérők a lakóközösség kezelésébe kerüljenek, és annak hitelesítési eljárása a lakóközösség felelősségi körébe tartozzon.

Határidő: azonnal

Felelős: Dr. Juhász László jegyző

Erről jegyzőkönyvi kivonaton értesítést kap:

1. Csongrád Város Jegyzője
2. A Képviselő-testület tagjai
3. Csongrádi Közmű Szolgáltató Kft.
4. Csongrádi Polgármesteri Hivatal Fejlesztési és Üzemeltetési Iroda
5. Irattár

**8. Tájékoztatás a lejárt határidejű határozatok végrehajtásáról**

**Bizottsági vélemények:**

Murányi László a városgazdasági, ügyrendi és összeférhetetlenségi bizottság elnöke elmondja, hogy a bizottság egyhangúlag elfogadásra javasolja a beterjesztett határozati javaslatot.

Nagypál Sándor az egészségügyi és szociális bizottság tagja – az elnök távollétében – elmondja, hogy a bizottság egyhangúlag támogatja az előterjesztést.

Bedő Tamás: Szavazásra bocsátja a beterjesztett határozati javaslat elfogadását.

A Képviselő-testület egyhangúlag, vagyis 10 igen szavazat mellett a következő határozatot hozza:

**124/2021. (X.28.) önkormányzati**

Önk/102-4/2021.

Ha t á r o z a t

Csongrád Városi Önkormányzat Képviselő-testülete megtárgyalta és elfogadja a ***2021. szeptember 30-ai*** *(rendes),* ***október 6-ai*** *(rendkívüli) és* ***október 19-ei*** *(rendkívüli)* testületi ülésen hozott határozatok végrehajtásáról szóló tájékoztatást.

Erről jegyzőkönyvi kivonaton értesítést kap:

1. a képviselő-testület tagjai

2. a jegyzői iroda

Bedő Tamás polgármester: Miután a 2-es számú napirendhez még nem érkeztek meg a meghívottak, indítványozza, hogy térjenek rá a zárt ülés anyagának tárgyalására.

***A Képviselő-testület*** ***zárt ülésen folytatja munkáját***, az ott hozott ***125-126/2021.(X. 28.)önkormányzati határozatok*** a következők:

**125/2021. (X.28.) önkormányzati**

Önk/112-3/2021

H a t á r o z a t

Csongrád Városi Önkormányzat Képviselő-testülete a 20/2013 (XI.21.) önkormányzati rendelet alapján 2021. évben Szociális Díjat adományoz

**Mészáros Imréné**

**gondozónő részére.**

Mészáros Imréné Kiskunfélegyházán kezdte tanulmányait 1967-ben, majd az általános iskola elvégzése után 1974-1977. között kereskedelmi és vendéglátó iskolába járt. A Kiskunfélegyházi Sima Ferenc Kórházban 1977-1979 dolgozott nővérként. Közben elvégezte az általános ápoló, asszisztensi képzést a Kecskeméti Egészségügyi Szakiskolán.

1986-ban kezdte házi gondozónői munkáját. 1994-1996-ig a Szegedi Tudomány Egyetem Kossuth Zsuzsanna Technikum és Szakképző Iskolán szociális gondozó, ápoló végzettséget szerzett.

2001-2005 között a Piroskavárosi Gondozási Kht-nál gondozónőként dolgozott. Majd a szentesi Dr. Bugyi István Kórház Neurológiai Osztályán ápolónőként végezte munkáját.

2014-től a Szociális Ellátások Intézménye házi segítségnyújtás területén kezdett dolgozni gondozónőként. Intézmény fenntartói változás következtében 2015. évtől továbbra is házi gondozónői feladatokat lát el az Esély Szociális Alapellátási Központnál.

Rózsa a kereskedelmi vendéglátó ipari tanulmányai során kezdett közelebb kerülni az emberekhez. Nagyon szeretett olvasni, kapott egy könyvet egy nővértől, amelynek címe a „Lámpás hölgy”. Nagyon megérintette, ez a könyv lett az élete és a munkája meghatározója.

Úgy döntött, hogy a vendéglátói iskola után jelentkezik nővérnek a kiskunfélegyházi kórházba.  Először a Gyermekosztályra vették fel, majd később a szülészet-csecsemő osztályra került.

1979-ben az iskola elvégzése után férjhez ment és Csongrádra került. Gyermekei születése után vágyódott vissza az egészségügybe, hiányzott az emberekkel való közelebbi kapcsolata, tevékenysége. Lehetősége nyílt, hogy jelentkezzen házi ápoló, gondozói munkára, ami élete másik meghatározó pontja lett és végig kísérte eddigi munkája során.

Pályafutása alatt a szociális terület több részén is tapasztalatokat szerzett. Dolgozott szociális otthonban, idősek klubjában, betegápolóként és területi gondozóként.

Az idősek, gondozottak iránti elhivatottsága, szeretete példaértékű. Minden napi munkája során arra törekedett, hogy a rá bízott feladatokat maximálisan elvégezze. Jó érzéssel töltötte el, ha látta egy- egy gondozott arcán a mosolyt. Mindenkihez volt egy kedves szava. Bármikor tudtuk és tudták az ellátottak is, hogy ha kell, jön Rózsa és segít.

Aktívan részt vett a koronavírus járványhelyzet idején a területi gondozásban. Naponta több beteg segítségére sietett.

Munkáját precizitás, lelkiismeretesség jellemezte. Embertársai felé mindig humános magatartást tanúsított. Kollégáival jó kapcsolatot ápolt. Helyettesítés esetén bármikor lehetett rá számítani. A jelzőrendszeri ügyeletet is kifogás nélkül mindig vállalta. Nem jelentett problémát a gondozottak napi szintű igényeinek kielégítése. Ebben a szakmában a legfontosabb a bizalom elnyerése az ellátottak részéről. Rózsának ez sem jelentett gondot az első perctől kezdve. Szoros együttműködést alakított ki munkája során a társintézményekkel, egészségügyi szervekkel.

Rózsa mottója az életben, amelyhez mindig hű lesz: „Tégy úgy másokkal, mint ahogy szeretnéd, hogy veled is cselekedjenek!"

Mészáros Imréné 2021. július 31-én elköszönt intézményi hivatásától, nyugdíjba vonult.

Munkáját hivatásnak tekinti, a szíve mélyén mindig gondozónő marad. Mészáros Imréné magas színvonalú szakmai munkásságának és elhivatottságának elismerése a Szociális Díj 2021. évben.

Határidő: 2021. november

Felelős*:* Bedő Tamás polgármester

Erről jegyzőkönyvi kivonaton értesítést kapnak:

1. Képviselő-testület tagjai
2. Gazdálkodási Iroda
3. Szociális és Lakásügyi Iroda és általa:
4. a kitüntetett

* - -

**126/2021. (X.28.) önkormányzati**

Önk/126-1/2021.

H a t á r o z a t

Csongrád Városi Önkormányzat Képviselő testülete megtárgyalta „A Pure Music Kft. kérelme üzemeltetési díj részbeni elengedésére” tárgyú előterjesztést, és az alábbi határozatot hozza:

1. A Képviselő-testület a Covid járványra tekintettel a Körös-toroki üdülőterület idegenforgalmi, vendéglátóipari forgalmának visszaesése miatt a Csongrád Városi Önkormányzat és a Pure Music Kft. között létrejött üzemeltetési szerződés szerint a 2021. évre vonatkozó üzemeltetési díjat bruttó 2.000.000 Ft összegben állapítja meg.
2. A Képviselő-testület felhatalmazza a polgármestert a mérsékelt bérleti díj megállapítására vonatkozó szerződés aláírására.

Felelős: Bedő Tamás polgármester

Határidő: azonnal

Erről jegyzőkönyvi kivonaton értesítést kapnak:

1. Képviselő-testület tagjai
2. Gazdálkodási Iroda
3. Fejlesztési és Üzemeltetési Iroda és általa
4. Pure Music Kft.

**2. Csongrád Város Településfejlesztési Koncepciója**

Bedő Tamás: Köszönti az ülésen Koszorú Lajost, a Város Tempannon Kft. vezetőjét. A tervezők szóbeli kiegészítése fog következni.

Koszorú Lajos Csongrád Város Településfejlesztési koncepciójáról az alábbi tájékoztatást adja:

Elvégezték a jogszabályok által előírt vizsgálatokat, ezzel párhuzamosan a Trenecon Kft. kidolgozza a fenntartható városfejlesztési stratégiát. A munka során együttműködnek és kölcsönösen támogatják egymás munkáját. A város is elég szoros koordinációt végez, gyakorlatilag folyamatosan együtt dolgoznak Polgármester úrral, Jegyző úrral és Főépítész Asszonnyal. Elkészültek a megalapozó vizsgálatok, amelyekben feltárták azt az állapotot, aminek alapján egy hosszabbtávú koncepció határozható meg. Ez a koncepció egy 10 éves időszakra szól és ezt 10 évenként a jogszabályok szerint felül kell vizsgálni. Olyan változásokkal lehet kalkulálni és a vizsgálatok is azt mutatták, hogy ezt általában indokolt a hétéves ciklusokhoz igazodóan valamilyen mértékben felülvizsgálni. Ezeken a képeken Csongrád adottságait láthatják. Egyrészt maga a várost, annak a gazdasága és mindennek az alapja a folyó és az a táji környezet, ami egészen különleges, még a Tisza mentét tekintve is. A város fekvése nagyon jó adottságú, hiszen az írott dokumentációban található egy térkép, mely azt mutatja be, hogy milyen jelentős európai városhálózati folyosó mentén - annak szélén - fekszik Csongrád. Ez egy nagyon erős logisztikai folyosó is, az európai közösségnek egy balkáni felvonulási tengelye. Ez egy nagyon erős integrációs folyosó és ennek része Csongrád is.

A 451-es úton, Szentes felé egy fontos kapcsolati irány van. Szükség lenne még a város hálózatos bekapcsolása érdekében a Lakitelek felé irányuló kapcsolat javítására is. Szerencsés helyzetben van a város, hogy megépült az elkerülő út. Így a forgalom nem terheli a várost. Keletről Nyugat felé fejlődés látható, amely szépen ágazik el a szegedi, félegyházi út mentén.

Jelenleg 250 hektárnyi fejlesztési terület van kijelölve a városban, ami nincs beépítve, ezek alkalmasak fejlesztésre. Közel 150 ha gazdasági területtel lehet kalkulálni, 20 ha üdülőterület, sport rekreációs terület. Manapság -nagyon helyesen- a napelemparkoknak igen pörgős fejlesztési ciklusát élik és ilyen területekkel is rendelkezik a város. Lakóterület 46 ha található összesen. Gazdasági területeknek a bokrosi irány van kijelölve. Csongrád egy kicsit az alföldi mezővárosokhoz hasonlóan, az utóbbi 15 évben egy nagyon erős népesség fogyást élt meg.

Összehasonlítva a többi településsel, Csongrád kevesebb népességet veszített, mint sok más alföldi mezőváros. Ezt statisztikákkal tudják bizonyítani. Pont a fiatal generációk vándorolnak el és ez a város gazdasági-és intézményeinek működése szempontjából is egy negatív jelenség. Az utóbbi években azt tapasztalták, hogy ez konszolidálódik. Fontos kérdés, hogy ezért a várospolitika mit tehet. A helyzetértékelés összefoglaló értékelésénél elkészült az SWOT Analízis. Ezt a prezentációt minden képviselő megkapja és érdemes megnézni, mivel ez egy tömörített összefoglalása a koncepciót megalapozó munkarésznek és magának a koncepciónak is.

Az értéktérkép Csongrád adottságait, értékeit és a jövőbe mutató elemeket foglalja össze. A Tisza medre egy európai mértékű ökosztráda. Nincs még egy ilyen folyó Európában, amely ilyen mértékben rendelkezne a jövő gazdaságának legfőbb elemeivel. Víz, termőföld, a környezet, Csongrád vízgazdagsága, a város zöld környezete hihetetlenül vonzó. Az a klímaválság, amivel szembe fognak nézni, nagyon fel fogja értékelni ezt a környezetet. Részletesen kielemezték a probléma térképet is, a közlekedés, a város belső kapcsolatai, a turisztikai lehetőségek megközelíthetősége -pl. Kisrét, Körös-torok- szempontjából.

Az egy nagy kérdés, hogy egy város mit tud magáról elképzelni. A képviselők azok, akik ezt az egész „zeneművet szerkesztik”. Nagyon fontos, hogy legyen egy olyan elképzelés, amely vonzó, biztos jövőképet jelent. Természetesen nem az fog megvalósulni, hiszen az élet nem olyan.

Itt egy hosszabb távú koncepcióról van szó, amelynek valamilyen módon reflektálnia kell a piaci, helyi, gazdasági, önkormányzati feladatokból kiszolgáló intézményrendszernek a jövőképére. Annak ellenére, hogy be van szűkülve a városok autonómiája és pénzügyi forrásai meg vannak szorítva, a város lakosságának gazdaságához folyamatosan alkalmazkodnia kell. Keresni kell azt, hogy hogyan lehet a biztonságot és a környezet minőségét alakítani. Ezért mondják azt, hogy egy modern virágzó város Csongrád a Tisza parton. Ennek nem feltétlen a 20 ezres lakosságszám a kritériuma, hanem sokkal inkább az, hogy aki itt él biztonságban, normális, szociális miliőben éljen.

A jövőkép fő elemei: Be fog következni az a korszak is, a városok politikája rá fog jönni, hogy a térségi együttműködésben sokkal több energia van. Mindkét városnak fontos a mezőgazdasága, a hozzá kapcsolódó feldolgozó ipar, különféle szegmensek vannak. Ez a két város együtt egy 60 ezres két kis járásnak az együttműködő városai. Lassan kialakul, hogy sok funkciójuk nem konkurens, hanem sokkal inkább kiegészítő jellegű. Ez egy izgalmas jövőkép, hogy mit tud ezzel kezdeni az elkövetkező időszakban az adott várospolitikának az irányadó csapata. Azokra az adottságokra kell építeni a jövőt, amelyek itt vannak, hogy térség és értékfejlesztő gyakorlattal fejlődjön a város.

A legfontosabb, hogy a várospolitikai folyamatokban a lehetőségekre kell koncentrálni. A lehetőségek felismerése, a lehetőségek bevonzása és kidolgozása. Sajnos a mai támogatáspolitika és fejlesztéspolitika még mindig hihetetlenül projekt szemléletű. Ez nem biztos, hogy kompatibilis a város adottságaival vagy azokkal a lehetőségekkel, amelyekkel a város tovább tudna lépni. Vonzó város és táj, stabil, kedvező térségi fekvés. A jobb elérhetőség nagyon fontos lenne. Az, hogy Csongrád határhelyzetbe van a tengellyel. A logisztikai városhálózati folyósók szélesednek és előbb-utóbb Csongrádra is elérnek. A rendszerváltás utáni gazdaságfejlődés Nyugatról Keletre ezen a tengelyen átugrott Romániába, Szerbiába. Az Alföld egy vákuumba szorult. Csongrádnak ez a határhelyzet azt jelentheti, hogy azokat a mobil fiatalokat, akik az Alföld belső részeiből elindulnak, és akik kötődnek ehhez a környezethez, esetleg itt meg lehetne kötni. Kedvező munkaerőpiaci helyzet van, mert rövid időn belül Kiskunfélegyházán, Kecskeméten lehet lenni. Ezzel kell számolni. Ez egy kicsit a népességfogyás lassítását is jelenthetné.

Térszerkezeti jövővízió: A Tisza vonala és a folyó menti kapcsolódások nagyon fontosak. Ezek nem kiemelten támogatott prioritások.

Megvan az az adottság Szeged, Szolnok és Kecskemét között, ami egy erős folyosót hoz létre. Szolnok város lakossága is nagyon csökken. Az együttműködési jövővízió, ha csak a megyét nézik. A testvérvárosokkal a gazdasági együttműködések is fontosak.

Településfejlesztési elvek: Nagyon fontos az identitáserősítő közterek, középületek megújítása, szükség szerinti fejlesztése az élhetőség és a vonzerő növelése.

Városfejlesztés, koncentrált területhasználat: Ez azért fontos, mivel csökken a népességszám, a gazdaság erősödik, a gazdaságfejlesztésnek van egy korlátja a humán erőforrás oldaláról. Az infrastrukturális oldaláról is van egy jelentős korlát és a kompaktság miatt arányosan és hatékonyan lehet infrastruktúrával ellátni a gazdasági területeket. Termőföld és a vízvédelem ugyan ezen a soron fut és a barna mezök újra hasznosítása is. Ezekkel a hatékony városüzemeltetés kritériumainak és a klímakompatibilitásnak is eleget tud tenni a város.

Van egy jövő kép, vannak átfogó célok, társadalmi, természeti, épített környezet, illetve gazdasági dimenziók. Ezek le vannak bontva ebben a koncepcióban részcélokra és megjelennek a horizontális célok, amelyek mindegyik területen valamelyik mértékben többé-kevésbé érvényesülnek.

Társadalmi célok: Csongrádon jó élni. Bizakodó, tettre kész, összetartó városi és tanyai társadalom jellemezi. Emberkincs, tapasztalat, hagyomány, örökség, új tudások. Arról beszéltek a megalapozó együttműködések során, hogy hogyan lehetne a város tudásbázisát növelni. Ez az alapja annak, hogy a város a különféle gazdasági és városversenyekben szinten maradjon. Tehát a képzés fontos, nem csak a fiatal generációnak.

Csongrádon nagyon sok civilszervezet és egyesület van. Ezeket támogatni, erősíteni kell. Segíteni kell a fiatalokat is a be- és visszaköltözést erősíteni kell. A fiatal generáció máshogyan gondolkozik a lakhatás szempontjából is. Nem mindenki akar már füvet nyírni és kerítést építeni. Egész más lakáskínálattal is kell rendelkeznie a városnak, ha a lakáspiacon megjelennek olyan fejlesztők, akik társasházakat fejlesztenek. Ez legtöbb városban konfliktushoz vezet, mivel a családiházas övezetekben megjelennek a társasházak. Meg kell újítani a város imázsát és azt célzottá kell tenni. Kell egy Csongrád tudatosság. Természeti épített környezet. Az életminőség alapja, hogy jól érezzék magukat a lakosok.

Lényeges a kompakt városfejlesztés, és ennek megfelelően az infrastruktúra-fejlesztés, forgalombiztonság, a Kisrét megközelítése.

Gazdaság: Jelenleg üzemel egy feldolgozó ipar – ez a mostani megnevezés – tájgazdálkodás és turisztikai célok. Ez a komplexum az itt élők biztonságát adja. Ez a sokszínűség nagyon lényeges, mivel ez a stabilitást is jelenti. Az innovatív ipari és üzleti szolgáltatásokat amennyire lehet, támogatni kell. A minőségi sokrétű lakossági és turisztikai szolgáltatásoknál nem a turisztika az elsődleges. A helyi lakosság az elsődleges. Olyan szolgáltatást kell nyújtani, ahol a turista is megtalálja a kikapcsolódást. A természeti adottságokat megtartó tájgazdálkodás a fontos. A mezőgazdaságban óriási változások történtek az elmúlt 15-20 évben, teljesen modernizálódott. Ugyanakkor a tanya, mint egy különleges képződmény és annak az opciói is fontosak. Ezek a horizontális célok. Érték és érdekkomplexitás érvényesítése.

Az esélyegyenlőség, esélyteremtés összvárosi érdek, a települési szegregációk, a fenntartható városfejlesztési stratégia fogja kidolgozni a javaslatokat.

Kidolgozták, hogy az egyes településrészeken belül melyek azok a fejlesztési célok, amelyek sajátosak. Ezek is szépen le vannak írva az anyagba. Ez egy partnerségi anyag, elsősorban a Képviselő-testülettől várnak észrevételeket. Amennyiben partnerségi egyeztetésre bocsátja a testület, akkor kikerül a város különféle fórumaira is az anyag. Az egy kötelező feladat, hogy a további tervezésekhez meg kell határozni azokat a szempontokat, amik tudják erősíteni a koncepció egyes szegmenseinek a megvalósítását.

Kitértek arra is, hogy a különféle fejlesztési területek, igények megvalósítása során, azok térben, hogy függnek össze és ezeknek milyen infrastruktúra fejlesztési vonzatai vannak. Most jönne az a véleményezési partnerségi szakasz, hogy ezt a dokumentációt a lakossággal, államigazgatási érdekképviseleti szervekkel véleményeztesse a város. Megköszöni a figyelmet.

Bedő Tamás: Megköszöni a prezentációt.

**Bizottsági vélemények:**

Murányi László a városgazdasági, ügyrendi és összeférhetetlenségi bizottság elnöke elmondja, hogy a bizottság egyhangúlag elfogadásra javasolja a koncepciót. Lényeges, hogy ez egy véleményezési szakasz.

Az álmodozás a gondolkozás vasárnapja. Merjenek álmodozni. Egy együttműködést javasolnak Szentessel. Jó lenne. Emlékszik rá, hogy az 1965-69-es években egy letett anyag a város beépítését Szentes felé célozta meg, a Szentesi út mellett közelítve, a vashídhoz. Most ebben az anyagban szintén visszaköszönt a két város közötti együttműködés. Soha nem volt egyetlen egy hasznos lépés a két város között. 1913-ban Csongrádon szénfűtéses villanytelepet hoztak létra azért, mert Szentes felé bizonytalan volt az áramszolgáltatás. Akkor Szolnok felől kaptak elektromos áramot.

Alapvető dolgok akadályozzák az itteni fejlődést, amiben nincs súlyuk. A mai ülésen is bebizonyosodott, hogy a KLIKK-kel szemben nincs súlya a testületnek. Sajnos a fejük felett döntenek mindenről. Megtörtént az is, hogy egyik napról a másokra egy neves intézmény vezetését elvitték Szentesre. Ez az Aranysziget Otthon volt. A város első embere később tudta meg, mikor már szentesre volt bejegyezve. Emberek döntöttek erről. Itt nagyon tudnak örülni minden egyes apró fejlesztésnek is. Azzal, hogy megépült Szentesen a Tóth József Színház, kihúzták Csongrád népe lába alól azt a lehetőséget, hogy itt helyben tudják meglátogatni a színházi elődadásokat. Az is igaz, hogy nincs színházterme Csongrádnak.

Felhívja a figyelmet pár módosításra. Sok helyen érinti a koncepció a tanyarendszert. Tudják a tanyarendszer leépült, eltűnt. Utal még az anyag valahol rá, hogy a tanyai iskolákban különböző szellemi központok alakultak ki, ugyanakkor az anyag másik részében az szerepel, hogy a tanyai iskolák teljesen eltűntek.

Visszagondol arra, amikor Bedő Tamás egyik ciklusában azt mondta, hogy szeretne a városban egy új szellemiséget megvalósítani. Ezt várja és reméli, hogy úgy lesz. Megjegyzi, ha a csongrádi vonat Gátéron két perccel tovább időzik, akkor Kiskunfélegyházán a Budapestre tartó vonat elmegy. Nem éri be a csatlakozást. Nincs út Budapestre. Csongrádi lakos már nem is ül fel vonatra, inkább átviteti magát valakivel, így biztosan eléri a Budapesti vonatot.

Ennek a városnak nincs városmarketingje. „Olyan emberek ülnek – nem szeretne senkit sem megbántani, reméli, hogy mindenkivel jó viszonyban van – adnak tanácsot, vagy adunk nekik olyan feladathalmazt, amiből egy is elég volna.” Csongrádon van az ország harmadik legnagyobb Baba Múzeuma. Hiába interpellált, hogy be van zárva, le van festve még a kirakat is, nem lehet benézni, hogy mi van mögötte. Ez két hónapja volt, még választ sem kapott rá, nem hogy értékesíteni fogják. Egy civiltársaságnak jutott eszébe, szerencsére, mert így a nyáron meg tudták mutatni. A mi feladatunk lenne, és ha nem sikerül, akkor rajtunk számon kell, hogy kérjék, vagy majd az élet fogja számon kérni, mert azt mondják az emberek, hogy elmennek máshová lakni.

Kiemel néhány olyan dolgot, ami szerinte nem jól van leírva az anyagban:

Több helyen ír az anyag a csongrádi borról. 1936-ban 1846 művelt szőlőterület volt, ma 320-340 ha művelt terület van. Sajnos ez nem emelkedik, miközben minden pozitív perspektívaként van leírva, hogy efelé halad a város. Nem halad. Ehhez kapcsolódik, hogy akkor mi legyen ezzel a 2500 ha-os területtel, ami gyakorlatilag Csongrád Tiszával behatárolt részén terjedő terület. Tett egy javaslatot 1-2 évvel ezelőtt, hogy üljenek le a Hegyközséggel, és ha mást nem, próbáljanak erdősíteni, amit támogatott a Hegyközség. Lett ebből valami? Nem hogy teljes egészében támogatja ezt a zöld témát az állam, hanem 12 művelési évet támogat anyagilag. Semmi nem történt, a mi bűnünk, valamit kellene csinálni.

Szó van az élelmiszeripar jellemzőjére Csongrádon. Nem tudja, ezzel mire gondol az anyag készítője. Írnak a demográfiáról, tanulásról, szakképzésről. Senki nem említi, pedig nem régen történt, amikor 2006-ban a területalapú integrált szakképzést egy helyen valósították meg kollégiummal, több milliárdos beruházással, Szegeden. Hiába volt akkor döntési joguk – megyei képviselő volt akkor –, nem vették figyelembe.

A demográfia alakulásáról az elmúlt években rengeteget beszéltek már, sajnos megállapítható, hogy Csongrád lakossága a megyei és országos átlag többszörösével fogy. Igaz ez Szenteshez viszonyítottan is.

Ez az anyag megcéloz egy kétségbeejtő jövőt. Nem mást mondott Koszorú Lajos, mint azt, hogy Csongrád beáll egy 10 ezer lakosú városra. És akkor rögtön eszébe jutott, ami helytelenül van az anyagban leírva, hogy 1880-ban a városban élt az egyik legjelentősebb ember, Sólya Gyula, aki 38 évig volt nótáriusa a városnak, ő kezdeményezésére lett nagyközség Csongrád, csak a támogatások miatt. Ezt az akkori vezetőség kezdeményezte és nem a nép.

Felhívja rá a figyelmet, hogy van egy Ellésparti monostor is, ahová minden évben zarándok utat szervez a város, utoljára 100 fős volt, szent misével egybekötve. Erről a lehetőségről nem szól az anyag. A Művésztelep egy kitörési pont lehet a város életében. Tisztában van vele, hogy nem könnyű pénzt szerezni. Példaként említi Mórahalmot, ahol egy kulturális pályázat keretében hoztak létre egy bivalyrezervátumot.

A sportegyesületeknél nincs megemlítve a Postagalambászok egyesülete, ami 80 éve működik a városban.

Az épített örökséggel kapcsolatban kifogásolja, hogy a Körös-torokban lévő kilátótorony nem ötemelet magas, mint ahogyan az az anyagban szerepel, hanem annak a duplája. Tehát tízemeletes, plusz a fönti kilátótér.

Az anyag szerint 15 honvédségi lakás van, ami lényegesen kevesebb.

Az Alsóvárost és a vályogostelepet több helyen keveri az anyag. Az két külön dolog. Az alsóváros egy helyen hozzáköti a Zöldfa utcát is, ami között van két km-es távolság.

A Plain Air-nek Csongrádhoz kötődő vezetője van, Európa hírű kiállítás. Nem szégyen, hogy nem találjuk meg a helyét? Egyszer elviszik innen a rendezvényt, pedig többek vagyunk vele.

A Körös-toroki homokpartnál lehet, hogy 10 év múlva csak azt nézhetik meg, hogy mi maradt meg belőle. Nem szeretné, ha ez bekövetkezne. Közünk van hozzá, hogy azt a sarkantyút, ami miatt kialakult a rombolás, elbontottak, de az már maradandót alkotott és a homokpad nagyon fogy a Körös-torokban, ami nagyon nagy baj.

A hiányosságok mellett, támogatja az anyagot.

Bedő Tamás: Meglátása szerint most még találhatnak benne hibákat, hiszen ez csak véleményezési anyag, a módosítások átvezetésére még van lehetőség. Ha most támogatja a testület, utána kikerül a nagyobb nyilvánosság elé véleményezésre. Ez a megalapozó munkarészeket tartalmazó anyag, ami alapján a szerkezeti terv és a rendezési terv véglegesen el fog készülni, viszont ebben kell azokat a pontokat meghatározni, amelyek akár a Gyánti gyep, vagy az Aranysziget ökológiai kötöttségeit adott esetben feloldják. Nagyon jó, hogy ökológiailag ennyire gazdagok vagyunk, de ez korlátoz is bizonyos szempontból. Az anyagból az a következtetés is levonható, hogy a város terjeszkedési lehetősége szűk, éppen az ökológiai okok miatt. Olyan teljesen írlogikus ökológiai folyosórészeket, amik semmivel nem kapcsolódnak össze, mint pl. a Gyánti gyep, teljesen felesleges benne tartani.

Volt korábban egy egyeztetés a Bartók rét védetté nyilvánításáról, ami több, mint 30 ha-os terület és egy magasabb biológiai fokozatot fog jelenteni. Ezt is meg fogják nézni a véleményezés során, mit tudnak becserélni érte és mik azok a jogi korlátok, amelyek adott esetben az aranyszigetet, vagy egy Gyánti gyepet bekorlátoznak a fejlesztés tekintetében és azt hogyan lehet lebontani, mert ezekre a területekre is van érdeklődés folyamatosan. Egyébként az anyag szellemisége jó, próbál optimista lenni. A Város Teampannon Kft-nek lényegesen nagyobb kitekintése van, hiszen országszerte dolgoznak hasonló anyagokon, így a problémákat és a lehetőségeket is jobban be tudják határolni. Az önkormányzat a fenntartható városfejlesztési stratégiáját vélhetően a Tradecon Kft-vel fogja készíttetni. Voltak előzetes tárgyalások, elég sok alapadat készült, ami az új uniós támogatási rendszerben lesz fontos. Azt is a testületnek kell jóváhagyni és véleményezni, de számos más fórumhoz is el fogják juttatni.

Gyovai Zsolt: Az anyagot nagyon alaposnak, jól összekészítettnek tartja. Nagyon jól mutatja a város elhelyezkedését Magyarország, azon belül Csongrád-Csanád megye gazdasági, kulturális, egészségügyi, szociális térképén. Figyelemre méltónak tartják azokat a diagrammokat, amelyek más, hasonló nagyságú városokkal hasonlítják össze városunkat. Példának említi Szarvast, vagy Tiszakécskét. Lehet látni, hogy van mit tenni ezen a téren, mert pl. Szarvas a turisztika terén jóval előrébb áll, mint mi.

Úgy gondolja, hogy az új lakók városba vonzása, az itt letelepültek segítése a város részéről, maximálisan támogatva van, hiszen új üzemek, vállalkozások alakulnak Csongrádon és az önkormányzat is azon van, hogy minél több ilyen vállalkozást hozzon az ipari parkba. Új utca jött létre a város É-i részén új lakásokkal. Ha most végig mennek Csongrádon, a József A. utcától az Arany J. utcáig, illetve a külső városrészeken is, rengetegen építenek, köszönhetően a CSOK-nak és az egyéb olyan lehetőségeknek, amelyek segítik a fiatalok letelepedését és lakáshoz jutását. Nyilván kisebb javítanivalók vannak benne, de tárgyalásra alkalmasnak tartja.

Nagypál Sándor: Részben jónak tartja az anyagot, polgármester úr is azt mondta, de szerinte akkor jó, ha a fölvetett problémák ki lesznek benne javítva és abba az irányba mennek el a dolgok. A bizottsági ülésen azt tapasztalta, hogy még a bizottsági tagok sem olvasták el ezt az anyagot. Ő több, mint két hónappal ezelőtt megkapta az anyagot, szóról-szóra elolvasta, a múlt héten is megkapta, ezt is elolvasta, nem volt egyszerű.

Sajnálja, hogy a főépítész asszony nem volt ott a bizottsági ülésen, de személy szerint nem is tudta, hogy új főépítésze van a városnak.

Az anyagban több helyen az szerepel, hogy Kéttemető utca. Soha nem volt „utca”, mindig út volt. A bokrospusztán lakásokról írnak, ahol soha nem volt lakás. Másik megjegyzésben már úgy írták, hogy sok lakás van a bokros partján.

Olyan fényképeket ne tegyenek már bele, mint pl. a „Csongrádi kadarka” címen a gyalogművelés. Néhány bokor van bele téve, bokorművelés soha nem volt. Felvetette a bizottsági ülésen a Hosszú utca és a Csókássy F. utca sarkán lévő zöldövezetet. Az soha nem lesz zöldövezet, el van adva építései telekként, oda házak fognak épülni.

A Piroskaváros bővítése kapcsán, a Fekete J. utcán keresztül, a Kéttemető úttal egybe nyitnának utat. Az már soha nem lesz út, mert a szeméttelep rekultivációjával ez megváltozott, oda már nem lehet ezt építeni.

Az önkormányzat régóta foglalkozik a fasoros utcák bővítésével. Éppen az elnök úr kezdeményezte, hogy ilyen tervek legyenek. Ilyen nincs, nem látták, hiába van fő-kertészük, nem ezzel tud foglalkozni.

Bedő Tamás: Vannak ilyenek, és az egyeztetéseken részt vesz a fő-kertész.

Nagypál Sándor: Szerepel az anyagban, hogy a Hock J. utcai önkormányzati épületet értékesíteni kell. Javasolja, hogy ezt az önkormányzat vonja vissza. Itt a lakások bővítéséről beszélnek. Ha mást nem, bontsák el és pályázat útján építsenek oda egy újat, ennél jobb helyen nem tudnak lakást építeni, mert magas részen van. A szociális bérlakásokban sajnos még mindig rossz körülmények vannak, pl. a Csengeri utcán. Szerepel az anyagban annak felújítása. Ez mindenképpen történjen meg, mert ilyen nincs, hogy a WC-k tele vannak, víz nincs az épületben, borzasztó állapotok vannak ott. Már közel egy éve aláírták a megállapodást a felújításról, de a mai napig nem volt ott egy ember sem. A Tompa M. u. 14/A. sz. alatt elkezdődött a felújítás. A másikat kellett volna előbb megcsinálni, mert ott több gyerek lakik.

Bedő Tamás: Az önkormányzat vásárolt egy un. fakopp készüléket és az utcák fáinak vizsgálata elindult. Vannak olyan utcák - Justh Gy. u.-, ahol komplett visszanyesés történt, de készülnek azok a tervek, amelyek a Dózsa Gy. tér, Hunyadi tér, Ifjúsági tér zöldnövényi állományának a megújítását fogják tartalmazni. Ez lesz a legnagyobb volumenű dolog. Itt részben kitermelésre kerülnek fák és ennél nagyobb mértékben telepítésre. Azok a zöldfelületek megújulnak, de a városnak vannak olyan utcaszakaszai, ahol a biológia helyettünk is elvégzi a dolgot. Az udvarban is kidőlt egy fa, amelynek már alig volt gyökere. Nem szerencsés csak azért megtartani egy fát, mert fa, közben meg élet-és balesetveszélyes, miközben a helyére lehetne ültetni egy másikat. Úgy gondolja, hogy szemléletváltásra is szükség lesz. Ez nem érinti a fő utcai platánfasort, de vannak a városban olyan utcaszakaszok, ahol ezt meg kell tenni, mint ahogy a Dankó P., vagy Darányi I. utcában is megtapasztalhatták az ott lakók, hogy kitermelésre került a korábbi fasor és új fák kerültek telepítésre. Ilyen volt a Széchenyi út is, amikor a nagy nyárfák kivágásra kerültek, és a helyére került vörösszilva állománnyal sokkal szebb képet lehet kapni. Vannak elképzelések, nem minden utcára, de az a cél, hogy szépen, fokozatosan újuljon meg a város zöldállománya, mert ez valódi érték, de ez nem csak lehetőség, hanem kihívás is az önkormányzatnak. Éves szinten most már 10-15 mFt-ot költenek csak a fasorok nyesésére, megújítására. Az éves kommunális adóbevétel alig több, mint 33 mFt.

Az anyag, mint véleményezési anyag biztos, hogy jó, az irányok világosak, a célok, amelyeket már többször megfogalmaztak, pl. a 44-es főút felé történő kitörés, egy fixhíd a Győrfös környékén, akár a vasúthálózat felújítása a teherforgalom jövője szempontjából. Még ha távoli lehetőségek is, de egy ilyen anyagnak nem két évre kell szólnia, azonban nagymértékben meghatározhatja a városfejlesztés lehetőségeit.

Mint véleményezési anyagot, szavazásra bocsátja az előterjesztést.

A Képviselő-testület egyhangúlag, 10 igen szavazattal a következő határozatot hozza:

**127/2021. (X.28.) önkormányzati**

Fjl/821-1/2021

H a t á r o z a t

Csongrád Városi Önkormányzat Képviselő-testülete megtárgyalta a „Csongrád Város Településfejlesztési Koncepciója” tárgyú előterjesztést és az alábbi döntést hozza:

A Képviselő-testület támogatja a város új településfejlesztési koncepciójának tervezetét, és egyetért az ahhoz készült Megalapozó Vizsgálatokban foglaltakkal és a helyzetértékelés megállapításaival.

A beterjesztett dokumentumokat partnerségi és államigazgatási véleményezésre megfelelőnek tartja.

Felelős**:** Varga Júlia városi főépítész

Határidő: azonnal

Erről jegyzőkönyvi kivonaton értesítést kapnak:

1. Képviselő-testület tagjai
2. Varga Júlia városi főépítész és általa
3. az érintettek

*A képviselő-testület létszáma a továbbiakban 11 fő*

**Dr. Somogyi Árpád:**

A járványügyi helyzetről ad tájékoztatást. A mai napon már látható, hogy a négyezer főt meghaladta a fertőzöttek száma, ami sajnos azt jelenti, hogy naponta 20-25 %-kal növekszik a tudomásunkra jutott pozitív esetek száma. Az egy napra jutó új esetek száma magasabb, mint a naponta első oltást felvevők száma. Ismételten felhívja rá a figyelmet, hogy a védőoltást mindenkinek fel kell venni. Nyomatékosan kéri, hogy akik még nem hozták meg a döntésüket és hezitálnak, minél hamarabb jelentkezzenek a háziorvosnál, hogy megkaphassák az 1. és 2. oltást. Szintén nagyon fontos, hogy akik csak egy oltást vettek fel, igyekezzenek felvenni a másodikat. A jelenlegi védőoltások kb. 6 hónapig nyújtanak védettséget, utána látványosan csökken az ellenanyagszint a szervezetben, ebből kifolyólag mindenképpen szükséges a 3. oltás felvétele. Érdekes adat, hogy a 3. oltást naponta 6-7-szer többen veszik fel, mint akik az elsőt. Ez is azt bizonyítja, hogy azok a tévhitek alaptalanok nagyrészt, hogy a védőoltásnak milyen mellékhatásai vannak. Egy portugál katona fogalmazta meg, hogy minden beavatkozásnak, így az egészségügyi beavatkozásoknak is vannak bizonyos következményei, de nem mindegy, hogy ötszázezer emberből egynek lesz káros hatása, vagy adott esetben a betegség következtében ötszázból fog egy meghalni. A kettő között éppen ezerszeres különbség van. November 1-jétől a Kormány elrendelte a tömegközlekedési eszközökön a kötelező maszkhasználatot. Ahol nem kötelező a maszkhasználat, ott is hordható. Javasolja, hogy ahol tömegek vannak, viselje mindenki a maszkot.

Az összes állami alkalmazott úgy fog tudni munkát folytatni, ha beoltatja magát. Az utóbbi hetekben egyre többen végeznek otthon, különböző helyekről beszerezhető gyorsteszteket. Amikor ez pozitív lesz, többen vannak, akik ezt nem jelzik sehol, a gyerek továbbra is megy óvodába, van, aki ezt felteszi a közösségi oldalra is, elmondják, hogy ők dolgoznak, a gyerekek iskolában, miközben neki van egy pozitív tesztje. Ha valakinek pozitív tesztje lesz, az azonnal jelentkezzen a háziorvosnál, mert ezt meg kell erősíteni, adott esetben gyógyítani kell. Az nem megoldás, hogy tudomásul vesszük, mert egy pozitív tesztnek járványügyi következménye is van. Ráadásul ezzel mást is tudatosan megfertőznek, aminek lehetnek törvényi következményei is. Ha valakinek Covid gyanús tünetei vannak, azonnal jelentkezzen a háziorvosnál. Ha a saját tesztje pozitív, akkor meg pláne jelentkezzen, s amíg a járványügyi hatóság nem dönt arról, hogy miként legyen, addig nem megyünk iskolába és munkahelyre sem.

Az utóbbi napok adatai azt mutatják, hogy sajnos az egészségügyi ellátó rendszer folyamatosan egyre nagyobb terhelés alá kerül. Magas az intenzívosztályon lévők száma is. Össze kell fogni, hogy a működőképességünket meg tudjuk őrizni.

Bedő Tamás: Az önkormányzat szociális bentlakásos intézményeinél elindult a szigorítás. A hozzátartozókat értesíteni fogják, hogy nincs kijárási korlátozás, a maszk használata kötelező, általában az ellátottak be vannak oltva. A látogatók számát 1 főben maximalizálták. A mai kormányzati intézkedéseket elemezni fogják. Úgy gondolja, fognak döntéseket hozni, különösen a szociális ágazatban az oltással kapcsolatban. A hivatalban, az ügyfélfogadási időben kötelező lesz a maszkhasználat az ügyfél és a dolgozó részére is. Fel kell rá készülni, hogy Csongrádon is fog növekedni a betegek száma. Tudomása szerint jelenleg 51 fő van karanténban.

Gratulál mindannyijuk nevében Dr. Somogyi Árpádnak a Pro Sanitate Díjért, amit a több évtizedes orvosi tevékenységéért, de különösen az elmúlt másfél év járványügyi védekezéséért és az Operatív Törzs szakmai vezetőjeként végzett munkájáért ítéltek oda.

**Képviselők interpellációi:**

**Dr. Somogyi Árpád:**

* A Vodafone szolgáltató október elején megszüntette az analóg adásokat és mindenki számára digitális formában érhető el a kábeltelevízió. A szakmai vélemények szerint ez egy nagyon nagy előrelépés és a felhasználók érdekében történt, de ennek az eljárás módja, ami a városban megvalósult, felvet néhány kérdést.

Arra kéri a jegyzőt, forduljon a fogyasztóvédelmi felügyelőséghez annak kivizsgálása céljából, hogy mennyire volt az jogszerű, hogy az átállás előtti hónapokban a lejárt hűségnyilatkozatos ügyfeleket felhívták telefonon és ráutaló magatartással meghosszabbították a hűségnyilatkozatot. Mennyire volt ebben benne, hogy az analóg adás meg fog szűnni, illetve az az előfizetési díj, amit reklámoztak, csak egy készülékre vonatkozik, minden továbbiért plusz ezer forintot kell fizetni havonta, mert annyi a bérleti díja a boxnak. Azt esetleg meg tudnák-e nézni, hogy az elmúlt 2-3 hónapban az adott cég hány ilyen ráutalásos magatartású új hűségnyilatkozatot iratot alá Csongrádon, vagy tett ilyenre kísérletet.

Ma már nem lehet háromnál több tévét működtetni egy háztartásban, ahhoz már két előfizetésre van szükség. Amíg analógadás is volt, ennek nem volt jelentősége.

* Az elmúlt testületi ülésen interpellált az Attila utca végén lévő járda kiépítésével kapcsolatban. Ezt annyival szeretné kiegészíteni, hogy azon a részen nem csak a járdával, hanem az egész közlekedési útvonallal, körforgalommal gond van. Az Ipari Park bejárójáig az az út olyan minőségű, hogy azzal kezdeni kell valamit. Szeretné, ha erre valamilyen forrást tudnának biztosítani, illetve kérdezi, hogy az Öregszőlők útjának felújítási költségében ez benne van-e.

Bedő Tamás válaszában elmondja, hogy az Öregszőlők útjának költsége csak a külterületi utakat tartalmazza.

* Esetleg a kivitelezés során annak felújítását össze lehetne hozni az Öregszőlők útjával?

**Gyovai Zsolt:**

* Csatlakozik Dr. Somogyi Árpád képviselő társához a kábeltelevízió szolgáltatás kapcsán: kb. 1 évvel ezelőtt interpellált azért, hogy a Vodafone Szolgáltatónak Csongrádon nincs ügyfélszolgálati irodája, Szentesre kell átmenni ügyet intézni, mert telefonon szinte elérhetetlenek. Jó lenne, ha ez ügyben történne megkeresés az önkormányzat részéről, mert elég nagy területen és sok ember veszi igénybe a szolgáltatást, ezért érdemes lenne egy irodát itt fenntartani.
* Az Őszülő Otthon előtt lévő gyalogosátkelőhelyhez jó lenne kihelyezni egy olyan táblát, amely jelzi a gyalogosátkelőhelyet és van rajta két sárga villogó. A fő probléma nem is a gyalogosátkelőhely, hanem a Szentes felől nagy sebességgel érkező autók, mert miattuk az ott lévő házakból nagyon veszélyes a kiállás.
* A Dózsa Gy. téri felújított játszótéren nincs szemétgyűjtő edény.
* Itt az ősz, a Petőfi utcai piacnál a fasor minden ősszel probléma. A lakók jelzik, hogy ők összetakarítják a levelet, de jön egy szél, amit a lakóingatlanok elé visz és nem győzik takarítani. A szelektív zsák így gyorsan el fog fogyni.
* A Vasút u. 92. és a Vasút u. 88. szám között a fák nagyon felnyomták az aszfaltozott járdát. Kéri, ezt nézze meg az intézmény.
* A vasúti kereszteződés Szegedi-Szentesi út: a vasúti űrszelvény beláthatatlan. Volt, aki felrakta közösségi oldalra, hogy fehéren villogott a vasúti lámpa, közben pedig a ott ment el. Ez a Szegedi és a Szentesi útnál jellemző probléma, amit már korábban is jelzett.
* A Szántói út végén lévő keresztnél jó lenne törmelékkel meghordani azt az útrészt, mert akkora kátyúk vannak, hogy megáll a víz és alig lehet rajta közlekedni.
* A Kisfaludy u. – Szegedi út sarka témában az elmúlt ülésen interpellált, az arra adott választ végül is elfogadja, de úgy gondolja, keressék meg a Szerviz vezetőjét, aki arra hivatkozik, hogy az az ő területe, ők vitték oda azt a földet. Ha őt vitték oda, akkor pedig tartsák rendben, takarítsák ki az árkot mindkét oldalról, hogy a víz el tudjon folyni és ne tolódjon vissza a Kisfaludy utcára.
* Évek óta visszatérő interpellációja, hogy a Városháza előtti szökőkútnál meg kellene nézni, hogy azt a csúnya térkövet, amit annak idején megmarattak vízkőtelenítés során, meg lehetne-e fordítani, mert ezek a téglák kétoldalúak. Nem tudja, milyen állapotban van a másik oldala, de a fényképeken, propaganda anyagokon nagyon rosszul mutat, hogy fehér és vízköves. Legalább próbálják meg, hogy ez kivitelezhető-e.

**Dr. Kádár László:**

* A Rendelőintézet mellett újabb csőtörés történt, a termálvíz vezetéke újra szétment. Tudomása szerint a FEB tagok mindegyike kapott erről tájékoztatást. A Csoterm Kft. ügyvezetőjét email-ben kérte, de itt is szeretné kérni, mert olyan jellegű munkálatok zajlanak, ami a rendelőintézet napi működésére is jelentősen kihat, ezért kéri, hogy minden esetben tájékoztassák a Rendelőintézetet, hogy amennyiben ezek a munkálatok még inkább kiterjednek, elhúzódnak, akkor a környékbeli, többi intézményt is tájékoztassák arról, milyen munkálatok zajlanak, meddig fognak ezek előreláthatólag tartani, egyáltalán milyen területet fognak érinteni.

Úgy tudja, hogy most egy komolyabb munkálat fogja a kezdetét venni. Még egyszer kéri, hogy erről tájékoztassák a rendelőt, szükség szerint a többi intézményt is.

* A Vasvirág utcán az elmúlt évben folytak kátyúzási munkálatok, de kiújultak a kátyúk. Kéri a Városellátó Intézményt, hogy ezeket tekintse meg és amennyiben az időjárás engedi, a kátyúzási munkálatokat ismételjék meg ezen a szakaszon.
* Kéri, hogy a bökényi COOP üzlet előtt és a környéken lévő kézi szemeteseket gyakrabban ürítsék, mert szinte 2-3 naponta megtelnek, leszóródik a szemét, rossz látvány. Szükséges lenne gyakrabban üríteni.
* A Dália utcával szemben van a Jácint utca, ahol egy érdekes közlekedési helyzet alakult ki. Maga is szempontanúja volt egy majdnem koccanános balesetnek. A Dália utcán ki van helyezve az elsőbbség adás kötelező tábla. A szemben lévő Jácint utcán nincs elsőbbségadás tábla kirakva, ott a jobbkéz szabály érvényesül. A Gyöngyvirág utcáról érkezőnek elsőbbséget kellene adnia a Jácint utcából kihaladó részére. Szerinte onnan hiányzik egy elsőbbségadás kötelező tábla. Kéri megnézni, hogy valóban hiányzik-e.
* A zöldhulladék elhelyezésével kapcsolatban lát pozitív változást, egyre többen rakják ki úgy, ahogyan azt kell, de továbbra is vannak gócpontok, ahová rendszeresen kihordják és szabálytalanul helyezik el a zöldhulladékot. Alpolgármester úrnak jelzett egy ilyen gócpontot, a Dália utca végén. Megköszöni a segítségét, reméli, hogy ez a terület hamarosan meg lesz tisztítva, mert már embermagasságú domb alakult ki. Kéri, hogy oda helyezzenek ki egy tiltó táblát. Bár azt a választ szokta erre kapni, hogy a tábla nem tartja vissza ettől az embereket. A Vasvirág utcával szembe is kiraktak egy ilyen táblát és azóta már nem került ki szabálytalanul elhelyezett zöldhulladék. Bízik benne, hogy a Dália utcának a végén is sikerül megszüntetni ezt az állapotot.
* A Mindenszentek előtti hosszú hétvége előtt állnak. Végigjárta a társasházak környékét, ahol szépen összegereblyézték a faleveleket. Reméli, össze is lesznek szedve. Azt viszont nem tudja, hogy a társasházak lakóközössége gereblyézte-e össze, vagy a Városellátó Intézménye. Sok helyen tapasztalja viszont, hogy nincs összegereblyézve a levél, pl. a bökényi óvoda, vagy a játszótér környéke terítve van levéllel. Bízik benne, hogy ez ebben az 1-2 napban megtörténik.

Ha a lakók összegereblyézik a házak előtt a levelet, akkor igyekezzenek minél hamarabb összeszedni a közterületről, annál is inkább, mert akkor újra lehet kezdeni a gereblyézést.

**Murányi László:**

* Három évvel ezelőtt díszpolgár lett dr. Botos József. A kitüntetés átadásakor ígéretet tett az akkori polgármester, hogy a kitüntetett költségén elkészített megemlékezés a Tari László múzeum falán, kiegészül egy mondattal, mely összefoglalja, hogy az anyákról van szó, akik sérültek a II. világháború alatt. Nem tudja, ki ezért a felelős, csak az a mondat kellene. Ez ügyben legalább háromszor interpellált, ebből kétszer írásban.

Elhozta azt a választ - Bedő Tamás aláírásával -, amiben le van írva, hány napon belül lesz ott a felirat, annak is több éve. Nem érti. Ez a „tökölőzés” jellemző a városra és soha nincs érte felelős. Tehát a Tari László Múzeum falán nem létesült meg a mai napig az az egy mondat, amit a Botos Katalin már többször letett a város asztalára és jóvá lett hagyva.

* Van egy korlát a félegyházi út mellett baloldalon, a valamikori fehér rakodó vonalában, egészen kivisz a meg nem létestült Tesco Áruházig. Már sokan neki mentek az elmúlt 20-25 év alatt, összevissza kanyarog, festve utoljára 20 éve volt. El kellene bontani, bár van mellette egy mély árok, vagy valamit csinálni kellene vele. Ha valaki bejön a városba, rögtön csúfságot lát.
* A Zeneiskola hátsó kijáratát használják az iskolások. Meg kellene szüntetni, hogy ne használják, vagy egy átkelőt kellene létesíteni, mert csak úgy mennek át ott az úton.
* Az előző gondolathoz tartozik, hogy a jövő évi költségvetésnek legyen már része, hogy Csongrádon nincs gyalogosátkelőhely csak a Művelődési Központnál és a Mozi előtt. Ez miatt már interpellált.
* Az elmúlt ülésen interpellált a Baba Múzeummal kapcsolatban, hogy tegyék láthatóvá. Nem tudja, milyen intézkedés történt. Nem látszik a feliratoktól a Baba Múzeum, kéri, azt távolítsák el.
* A Fő u. 44. sz. alatti ingatlan - zöldséges - lakás részének egyik sarka már elindult lefelé. 3-4 évvel ezelőtt az illetékes képviselővel együtt megbeszélve, mind a ketten interpelláltak, mind a ketten próbáltak valamit elérni. Az összes víz a ház alá megy kb. 3-4 m szakaszon. Az a házrész kezdi megadni magát. Nagyon drága lesz a helyreállítás, amit a város fog fizetni, ha nem lesz megoldás.
* Amikor a jövő évi költségvetést fogják készíteni, kéri 30 év után, hogy végre vegyék komolyan az alsóvárost, vagy telepítsenek ki onnan mindenkit. Ott nincs járda. A Vörösmarty utca nagy részén nincs járda.
* 2020. augusztus 19-én Bottyán István elhunyt. Ő a hétfői bizottsági ülésen kezdeményezte, hogy a Körös-torokban a kőrforgalomnál állítsanak a tiszteletére egy emléket.

Horváth János azt javasolta, hogy a felvivő utat nevezzék el róla, ő maga a kőrforgalmat, vagy az alakuló teret javasolta elnevezni róla. Ez ügyben egyszer írásban és kétszer szóban interpellált. Erre most kapott egy választ, mi szerint az ott élők már megkeresték a várost és mi is úgy gondoljuk, ezt Bedő Tamás írta alá. Mint ha mi nem is lettünk volna. Erről az jut az eszébe, amit a japán mond, hogy az egyik rázza a bokrot – tehát dolgozik, a másik meg csak fogja a madarat. Van egy szentesi ismerőse, amikor indítványozta a Bugyi István Kórház nevét, a mai napig bántja, hogy ezt nem egy szentesi találta ki.

Alpolgármester úr, valakinek fel kellene már öltözni ebben az ügyben.

**Máté Attila:**

* Az óvárosi részben, a fából készült kandeláberes villanykarókat kéri megnézni, mert nem egy villanykaró van a kidőlés határán. Szeretné megelőzni, mint ami 2 évvel ezelőtt történt, hogy kidőlt a villanykaró és utána majd egy évig nem volt közvilágítás. Ilyet ne csináljanak, hanem nézzék meg, és ha olyan állapotú egy villanykaró, akkor meg kell rendelni hozzá az anyagot, de egy városrész nem maradhat közvilágítás nélkül. Múltkor is elmondta már, de úgy látja, hogy mindegy, hogy mit, hányszor mondanak el, ebben csatlakozik Murányi László képviselő úrhoz, aki a Kemény Zsigmond utcában harcol a közvilágításért. Ő is harcol a Hársfa utcai, Tulipán utcai parkolóhelyek nem létesítéséért, hanem egyszer értsék már meg, hogy mit kérnek a képviselő társával. Nem egyszer jelezték, hogy a szemetes konténereket kellene kirakni. A közterületen csinálni kellene egy egyszerű kis placcot, ami nem gondolja, hogy akkora összeg lenne, mint amibe kerül egy parkoló létesítése. Akár Dr. Kádár László képviselő társával és az intézményvezetővel kimennek és elmondják, miről van szó. Nem nagy dolgokat kérnek, de a tegnapi nap folyamán is érkezett olyan telefon, hogy mindenfelé parkolnak az autók a Hársfa utcán, felállnak a zöldterületre, felállnak a járdára, ezért azok megsüllyednek. Egyszerűen nem lehet férni. Érti, hogy egy háztartásban nem csak egy autó van, de követni kell a kórt és ez ellen valamit tenni kell, vagy javítani.
* Kéri, hogy a bökényalj út mellett húzódó csapadékvíz elvezetőt ismételten takarítsák ki, tisztítsák meg, majd ennek is lehet szerepe a tavasz folyamán. Ezt minden évben el szokta mondani.
* Szeretne kérni egy olyan kimutatást, hogy amióta először felvetette - kb. az augusztusi ülés óta – hogy a játszótereket kezdjék el fertőtleníteni, készüljenek fel a vírushelyzetre, hány alkalommal fertőtlenítettek, melyik játszótereket. Azt a kérést továbbra is fenntartja, hogy a későbbiekben is folyamatosan fertőtlenítsék a játszótereket. A napokban is nagyon sok család látogatott ki a játszóterekre. Lehet, hogy csak ő nem látta, attól fertőtleníthettek, de mostanában sajnos nem találkozott a fertőtlenítő autóval.

**Nagypál Sándor:**

* Azt szeretné kérni az alpolgármester uraktól, amit majd közvetítenek a polgármester úrnak is, hogy már 30 éve azt tapasztalja, hogy amikor kapnak az interpellációkra választ, vagy meg van csinálva, vagy nem. Az alakuló ülésen is megmondta, hogy ezen változtatni kellene.
* A Nyíl utcai szakaszon hónapok óta be van szakadva az út a szennyvíz nyomvonalán. Megkereste az útkezelőt, aki azt mondta, hogy nincs olyan viszonyban az Alföldvíz Zrt-vel, hogy ezzel dűlőre jussanak. Ők azt mondják, hogy más okozta a süllyedést, nem a szennyvíz. A polgármester urat is megkereste ezzel, azt mondta, hogy tegyék meg a feljelentést, mert balesetveszélyes. Nem tudja, hogy megtették-e, de az út még tegnap is be volt szakadva, mert nézte. Ebben kér minél előbbi intézkedést, mert ha lesz hó, azt oda túrják, belemegy a busz, ebből súlyos baleset is lehet.
* Ehhez kapcsolódik a kátyúzás, amit többen felvetettek a képviselők közül. A kátyúzásra is kaptak választ, hogy mikor kezdik el, de valamiért meg is állt. Lehet, hogy azt hitték, hogy végeztek. Már mondta, hogy a látószemüveget kinek kell megkapnia, egyet az alpolgármester úrnak is javasolt. A körzetében nagyon sok helyen megvan a kátyú.
* Az újságban olvasta, hogy a Piroska János téri játszótér december 31-ig le van zárva. Nem tartja magát szakembernek, de most jó idő van és most jobb lenne ráragasztani azt az anyagot, amit rá szeretnének tenni és nem a téli hónapokban, amikor nem lesz arra megfelelő időjárás, mert akkor nem lesz értelme lerakni. Ebben azért legyen már valamilyen előrelépés.
* Évek óta küszködik a Művelődési Központ előtti három tuskó megsemmisítésével. A területi képviselő úrnak is megmutatta, nem történt azóta semmi. A város főterén, a Művelődési Ház előtt, ahol a Borutcát és a városi nagy ünnepségeket szokták tartani. Lehetett látni a Borutca alkalmával, hogy kitaposták a területet, a tuskóra nem léptek rá, azt kikerülték. Ha már a város vezetése nem tudta ezt megcsináltatni, osszák szét ezt a három tuskót, a legnagyobbat a polgármester úr, a másik kettőt pedig az alpolgármester urak távolítsák el. A legnagyobbnál besegít a polgármester úrnak, hogy vegyék ki még a fagyok előtt és simítsák be olyan fűvel, amivel be lehet füvesíteni.
* A nevezett utcai fásításokról terv szól, szeretné látni, ezt Somogyi képviselő társa már régen kezdeményezte, amire a polgármester úr azt mondta, hogy már halad, mert a fakopácsot is megvették, ami több, mint 2 mFt volt. Ő fakopács nélkül is megmutatja, melyikek azok a veszélyes fák, amelyeket ki kellene vágni, még mielőtt valakire rádől. Nem beszélve a platánfákról, ha az ágak hullanak lefelé. Azok kivágásához nagyon komoly felszerelés kell, ebben nem is hibáztat senkit sem, mert látják, hogy amikor leesik a járdára, vagy a kerékpárút közepére, csak a szerencsén múlik, hogy senkire sem esik rá.
* A Halláscentrumnál a mozgáskorlátozottak nem tudnak felmenni. Erre a felvetésére korábban azt a választ kapta a Városellátó Intézmény vezetőjétől, hogy majd megvizsgálják, pedig már egy hónappal ezelőtt szóban is elmondta neki, de még mindig nincs megcsinálva a feljáró. A mozgáskorlátozott biciklivel oda nem lehet felmenni.

Azt várja, hogy hatékonyabban dolgozzon a város vezetése. Az nem érdekli, hogy kivel csináltatják meg. A költségvetésben kell rá pénzt teremteni és akkor megoldódik minden.

Murányi László: Jövőre lesz 4. éve. Szégyen, hogy az a két kamera, amit Bedő Tamás a választások előtt megígért - vele együtt - az Alsóváros központi helyére, az ott lévő majd 70 embernek még mindig nem működik. Szerinte ezt valaki szabotálja. Az elmúlt három évben kapott különböző írásos anyagot arról, hogy miért nincs még ott a kamera. **Erre az interpellációra nem kér választ,** inkább azt kéri, hogy valaki szégyellje el magát és tegyék már fel azt a két kamerát. Emberek haltak már meg ez miatt.

Nem igaz, hogy ezt nem lehet megoldani. Valaki azt mondta, hogy hamarabb felhelyezték a kamerát, mint ahogy beszóltak volna a kapitányságra, hogy itt van élőben a vonal, mert akkor láttak volna mindent a rendőrségen, hogy ki az, aki elvágta a vezetéket. Ettől függetlenül már másnap tudták, hogy ki volt, de már ennek is több hónapja és ők le is zárták az ügyet. Tehetnénk fel újból a kamerákat.

Az ülésen további hozzászólás nem hangzott el.

Bedő Tamás polgármester az ülést 12.00 órakor bezárja.

K.m.f.

Bedő Tamás Dr. Juhász László

polgármester jegyző